
‘My Vader Onthul?’


1. Inleiding

Die geliefde Herman Charles Bosman is gebore. 

Ons weet dat Bosman gebore is omdat ons gereeld sy wonderlike kortverhale en literatuur lees. Vier biografieë van verskillende navorsers handel ook oor verskillende aspekte van Bosman se lewe en werk, en bevestig dat hy wel eens op ‘n tyd op moeder aarde bestaan het.

Bosman was ook ‘n kunstenaar en 123 van sy waterverf en akriel kunswerke word in die Harry Ransom Sentrum by die Universiteit van Texas in die VSA bewaar.

Nogtans is daar nie ‘n geboortesertifikaat wat Bosman se bestaan bevestig nie!

Kan jy jouself indink hoe Bosman moes voel toe sy moeder hom vir die eerste keer by die skool wou inskryf, en sy die afwesigeid van ‘n geboortesertifikaat met verskillende verskonings en ‘n rooi gesig moes verduidelik. Dit terwyl sy mede-skoliere lag en skerts en hom terg met die woorde dat hy nie gebore is nie! 

Later, toe dit tyd geword het dat hy teen gevreesde siektes ingeënt moes word, het sy moeder waarskynlik vir hom gesê dat dit nie belangrik en nodig is nie. Hy het waarskynlik daardie dag weggebly van die skool om die inenting en verdere vernedering te vermy.

Hierdie tipe van gebeure het ‘n verpletterende effek op Bosman gehad.  “Hoekom word ek nie as ‘n doodnormale mens erken en my lewe geregistreer nie? Ek weet ek was ‘n onbeplande liefdeskind, maar ek is nogtans mens en verdien erkenning soos elke ander mens?” Hierdie miskenning wat Bosman van vroeg af ervaar het, het grootliks bygedra tot ’n moontlike minderwaardigheidskompleks wat baie gebeure in Bosman se latere lewe, soos sy Boheemse leefstyl, sy veelwywery en ander komplekse gebeure kan verklaar.

Dink aan Bosman wat aansoek doen vir ‘n voertuig bestuurslisensie of ‘n werk, of om by ‘n kerk aan te sluit, of by ‘n universiteit in te skryf, sonder bewys van geboorte. Dit moes frustrerend, vernederend en bes moontlik onmoontlik gewees het. Onmenswaardig!. Het dit alles bygedra tot sy skeptiese lewensuitkyk, sy agnostisisme, sy beledigende en neerhalende optrede teenoor ander en selfs die manier waarop hy vroue behandel het? Waarskynlik ja. Dit lyk asof dit ook sy algemene nie-konformering met ‘n geordende samelewing teweeg gebring het.

Angie Childs, ‘n kleinkind van Elisa se broer Charles, het die skrywer van hierdie boek meegedeel dat aangesien die Malans ‘n vooraanstaande en kerkvaste familie was, hulle Bosman se leefstyl en veral sy onchristelikheid en dat hy gelyk met twee vroue getroud was, verag het. Hulle het na hom verwys as ‘n “vrugtekoek” moontlik met ‘n gesplete persoonlikheid.

Nogtans kon Bosman op verskeie maniere sy ongelukkige agtergrond te bowe kom en van die werklikheid ontsnap deur in die fantasie wêreld van die skryfkuns te ontsnap, wat hom groot erkenning as ‘n skrywer, selfs op intenasionale platforms, gegee het, waarvoor ons hom eer en met groot lof bedank. Van sy skryfwerk is permanent in druk regoor die wêreld.

